༄༅། །ཞི་རྒྱས་ཀྱི་སྦྱིན་སྲེག་བཞིའི་སྤྱི་ཆིངས་ནོར་བུ་
ཆུ་དྭངས་ཞེས་བྱ་བ་བཞུགས་སོ། །
༄༅། །ཨོཾ་ཨཱཿཧཱུྃ་ཧོཿཧཾ་ཀྵ༔ ནོར་བུ་ཆུ་དྭངས་ཞེས་བྱ་བའི་མན་ངག །དཔལ་ལྡན་བླ་མ་
དམ་པ་དང་ཡེ་ཤེས་མེ་ལྕེ་འོད་རབ་གསལ་ལ་ཕྱག་འཚལ་ལོ། །འདིར་རྡོ་རྗེ་སློབ་དཔོན་
ནམ་ལས་ཀྱི་རྡོ་རྗེ་ཅན་མཚན་ཉིད་དང་ལྡན་པ་དག་ལས་སོ་སོ་བ་དང་ཐམས་ཅད་པའི་ཆོ་
གའི་ངེས་པ་ཇི་སྙེད་པ་ལེགས་པར་རྟོགས་ནས། ཞི་རྒྱས་ཀྱི་ལས་རྐྱང་ངམ། ལས་ཀུན་པའི་
སྦྱིན་བསྲེག་བྱེད་ན། ས་ཆོག་སྔོན་དུ་སོང་ནས། སོ་སོའི་ཁམས་དང་། རིགས་དང༌། ཕྱོགས་
དང་། དུས་དང་། ཚོན་གྱི་ཁུ་བ་དང་བཅས་པའི་ཐིག་སྐུད་དང་། རྡུལ་ཚོན་དང་། ཐབ་ཀྱི་དབྱིབས་
དང་། ཁ་དོག་དང་། ནང་གི་བཀོད་པ་དང་། ཕྱིའི་བཀོད་པ་དང་། མཆུ་ཁ་ཁྱེར་དང་། མཚན་
མའི་བཀོད་པ་དང་། རྒྱ་རྣམས་ཀྱི་ཚད་དང་། བརྩིགས་ན་དཔངས་ཚད་རྣམས་དང་། བརྩིགས་
པའི་ཕྱི་ལོགས་ལ་གང༌དབྲི་དང༌། སྒོ་དང་སློབ་དཔོན་གྱི་གདན་དགོད་ཕྱོགས་དང་། གདན་
གསུམ་གྱི་ཚད་དང་། མདོག་དང་། མཚན་མ་དང༌། མཐའ་བསྐོར་བའི་དབྱིབས་དང་། མཆོད་
ཡོན་ དང་། བྱུག་ པ་ དང་། མེ་ ཏོག་དང་། བདུག་སྤོས་དང་། སྣང་གསལ་དང་། ཞལ་ཟས་
དང༌། འབྲས་བུ་དང༌། གོས་ཟུང་ལ་སོགས་པའི་མཆོད་རྫས་རྣམས་དང་། ཡམ་ཤིང་དང་།
བསྲེག་རྫས་དང་། ཕུར་བུར་དང་། རླུང་ཡབ་དང་། ཀུ་ཤ་དང་། མར་གྱི་ཉིང་ཁུ་དང༌། དགང་
བླུགས་དང༌། རྡོ་རྗེ་དྲིལ་བུ་དང་། སློབ་དཔོན་གྱི་གོས་རྒྱན་དང་། འདུག་སྟངས་དང་། སློབ་
དཔོན་དང་མེ་ ལྷའི་ཞལ་སྟོན་ཕྱོགས་དང་། མེ་དང་། བུད་ཤིང་དང་། མེ་ལྷ་དང་། གཟའི་
551

ཇོ་ནང་དཔེ་ཚོགས།
སྤྱིའི་དེབ་ཞེ་གཉིས་པ།
དག་པ་དང་། གཏོར་མ་དང་། བཀྲ་ཤིས་པའི་རྫས་རྣམས་ཚོགས་པར་བྱ་དགོས་ལ། དེ་
ཡང་ཞི་རྒྱས་བཞི་ཆར་ལ་ཐུན་མོང་དུ་མཐུན་པ་ནི། ཐབས་ཀྱི་ཕྱི་ནང་ལ་སུམ་ཆ་སུམ་གཉིས་ཀྱི་
ངེས་པ་དང་། ཁ་ཁྱེར་ལ་དབུས་ཀྱི་མཚན་མའི་ཕྲེང་བ་དང་། བརྩེགས་ན་དཔངས་ ཚད་
རྣམས། ཐབ་ ཀྱི་ ཕྱི་ ལོགས་ སུ་ པད་ འདབ་འབྲི་ བ་དང༌། གང་ལྟར་ ཡང་ ཕྱི་ རོལ་ ཕྱོགས་
མདོག་ཁྲུ་དོའི་མཐར་རྭ་བ་གསུམ་ནང་ནས་སྤྲོ་བའི་རིམ་པ་དང་། རྭ་བའི་བར་ལ་རྭ་བའི་
ཕྱེད་ཕྱེད་དང་། གདན་གསུམ་གྱི་མཐའ་ཐབ་ཀྱི་དབྱིབས་ཀྱིས་བསྐོར་བ་དང༌། ཚོན་གྱི་ཁུ་
བ་དང་བཅས་པའི་ཐིག་སྐུད་དང་། བྱུག་པ་དང་། མེ་ཏོག་དང་། བདུག་སྤོས་དང་། སྣང་
གསལ་དང་། འབྲས་བུ་དང༌། ཡམ་ཤིང་དང་། མེ་སྦར་བ་རླུང་ཡབ་ཀྱིས་བྱེད་པ་དང་། ཀུ་
ཤའི་ རྩེ་མོས་ བསང་ གཏོཪ་ བྱེད་ པ་དང༌། རྡོ་རྗེ་དྲིལ་བུས་མེ་ལྷ་དབང་དུ་བྱེད་པ་དང༌ །
མཆོད་བསྟོད་དང་། ཡམ་ཤིང་ལ་སོགས་པ་ཐམས་ཅད་སྭཱཧཱའི་མཐའ་ཅན་ཀྱིས་དབུལ་བ་
དང་། དགང་གཟར་བླུགས་གཟར་ཁ་སྦྱོར་གྱིས་བསྲེག་བླུགས་དབུལ་བ་དང་། མཆོད་བསྟོད་
རྒྱས་པ་དང་། གཏོར་མ་འབུལ་བ་དང་། བཀྲ་ཤིས་དང་། བསང་གཏོར་དང་། བཟོད་པར་
གསོལ་ཞིང་དངོས་གྲུབ་ཞུ་བ་དང༌། གཤེགས་སུ་གསོལ་ནས་སྨོན་ལམ་གདབ་པ་དང་།
ཐལ་བ་དང་སོལ་བའི་བྱིན་རླབས་ཀྱིས་ཀྱང་སེམས་ཅན་མང་པོ་ལ་ཕན་གདགས་པ་སྟེ། དེ་
ཙམ་ནི་ཞི་རྒྱས་བཞི་ཆར་ལ་མཚུངས་པར་བྱ་ཞིང་། དང་པོར། ༀ་ཛྭ་ལ་ཛྭ་ལ་ཧཱུཾ། ཞེས་པས་
མེ་སྐྲར་ནས། འབར་མ་ཐག་ཀུ་ཤ་བ་གླང་གི་རྣ་བ་ལྟ་བུར་བྱས་པས་ཐབ་ཁུང་ཡང་གཡོག་པ་
དང་། ལག་པ་གཉིས་པུས་མོའི་ནང་ལས་མི་འདའ་བས་དགང་བླུགས་ལ་སོགས་པ་ཐབ་ལ་
གཡས་བསྐོར་གྱིས་དབུལ་ཞེས་ཀྱང་གཞུང་གཞན་དུ་འབྱུང་བས་གང་ལེགས་པར་ལྟར་བྱའོ། །
ཁྱད་པར་དུ་ལས་རྐྱང་གི་ཞི་རྒྱས་གཉིས་ལ་མཐུན་པ་ནི། སྔར་ཐུན་མོང་དུ་མཚུངས་
པར་བསྟན་པ་དེ་རྣམས་ཀྱི་སྟེང་དུ། གཞན་ཆུའི་ཁམས་དང་། བྲམ་ཟེ་གཞན་སྣང་བ་མཐའ་
552

ཀུན་མཁྱེན་རྟོན་པ་བཞི་ལྡན།
པོད་དགུ་པ།
ཞི་རྒྱས་ཀྱི་སྦྱིན་སྲེག་བཞིའི་སྤྱི་ཆིངས་ནོར་བུ་ཆུ་དྭངས།
ཡས་ཀྱི་རིགས་དང་། ཐབ་དང་མེ་ལྷ་དཀར་པོ་དང་། མཆུ་དང་ཁ་ཁྱེར་ལ་ཐབ་ཀྱི་བཅུ་གཉིས་
ཆ་དང་དྲུག་ཆར་ངེས་ཚུལ་དང་། མཐིལ་གྱི་པད་མ་ཐབ་དང་མཉམ་ཚུལ་དང་། གོས་ཟུང་
ལ་སོགས་པའི་མཆོད་རྫས་དཀར་པོ་དང༌། སློབ་དཔོན་གྱི་གོས་དང་གདན་གསུམ་དཀར་
པོ་དང་། ཕྱི་རོལ་ཕྱོགས་མདོག་ལ་དུར་བ་འགྲེམས་པ་དང་། བྲམ་ཟེའི་ཁྱིམ་ནས་བླངས་
པའི་མེ་དང་། འོ་མ་ཅན་གྱི་བུད་ཤིང་དང༌། གནས་ཁང་གཅིག་ཏུ་དཀྱིལ་འཁོར་དང་དུས་
མཉམ་པར་རུང་བ་དང་། སྔོན་དུ་ས་རྐོ་བའི་ཆོ་ག་བྱེད་ན་ཁ་བ་དང་བསྐ་བའི་རོ་དང་ལྡན་
པའི་ཙན་དན་དཀར་པོའི་ཆུས་བྲན་པ་སྟེ། འདི་རྣམས་ནི་གཉིས་ཀ་ལ་མཚུངས་པར་བྱའོ། །
འདི་གཉིས་ལ་མི་མཐུན་པའི་ཁྱད་པར་ནི། དུས་དང་། ཕྱོགས་དང་། ཐབ་ཀྱི་ཚད་དང༌།
དབྱིབས་དང་། དབུས་དང༌། ཁ་ཁྱེར་གྱི་མཚན་མ་དང༌། མཐིལ་གྱི་པད་མའི་ཚད་དང་། དེ་
ལ་མཚན་མ་འགོད་ཚུལ་དང་། སྒོ་དང་སློབ་དཔོན་གྱི་གདན་དགོད་ཕྱོགས་དང་། གདན་
གསུམ་གྱི་ལྟེ་བའི་མཚན་མ་དང་། གདན་གྱི་མཐའ་བསྐོར་བའི་དབྱིབས་དང་། མཆོད་ཡོན་
གྱི་སྣོད་དང་། ཞལ་ཟས་དང་། བསྲེག་རྫས་དང་། ཕུར་བུ་དང་། མེ་ལྷའི་ཕྱག་མཚན་དང་།
གཟའི་དག་པ་དང་། སློབ་དཔོན་དང་མེ་ལྷའི་ཞལ་སྟོན་ཕྱོགས་དང་། འདུག་སྟངས་དང་།
དཀྱིལ་འཁོར་གྱི་གཙོ་བོ་ལ་ཕྱོགས་ཚུལ་དང་། ཁྱིམ་བདག་གི་མེའི་ལྕེ་དང༌། གང་གི་དོན་
དུ་དམིགས་པའི་བསམ་གཏན་དང་། དེའི་སེམས་བསྐྱེད་སྨོན་ལམ་དང་། སྔོན་དུ་ས་རྐོ་
བའི་ཆོ་ག་བྱེད་ན་སའི་སྙིང་པོར་གང་གཞུག་པ་སྟེ། དེ་རྣམས་ནི་མི་མཚུངས་པ་ཉིད་དུ་ངེས་
པར་བྱ་དགོད་སོ། །
ལས་ཀུན་པ་ཡི་ཞི་རྒྱས་གཉིས་ལ་མཐུན་པ་ནི། སྔར་ཐུན་མོང་དུ་མཚུངས་པར་བསྟན་
པ་དེ་རྣམས་ཀྱི་སྟེང་དུ་གཞན་ནམ་མཁའི་ཁམས་དང་། མཐར་སྐྱེས་གཞན་མི་བསྐྱོད་པའི་
རིགས་དང་། ཐབ་དང་། མེ་ལྷ་ལྗང་ཁུ་དང༌། མཆུ་དང་། ཁ་ཁྱེར་ལ་རེ་ཁཱའི་དཀྱིལ་འཁོར་
553

ཇོ་ནང་དཔེ་ཚོགས།
སྤྱིའི་དེབ་ཞེ་གཉིས་པ།
ཡོད་པ་དང་། ནང་དུ་སྤངས་ཆུང་དང༌། ལྷ་སྣམ་དང༌། ཚོན་གྱི་ས་དང་། ཡེ་ཤེས་འཁོར་ལོ་
དང༌། མཚན་མ་དང་བཅས་པའི་པད་མ་ཆེ་ཆུང་ཉེར་ལྔ་དང་། མཚན་མའི་ཕྲེང་བས་སྤྲས་
པའི་ཀ་བ་བཅུ་དྲུག་དང༌། དབུས་དང་ཁ་ཁྱེར་གྱི་མཚན་མ་དང་། ཕྱི་རོལ་ཕྱོགས་མདོག་ལ་
ཀུ་ཤ་འགྲེམས་པ་དང༌། སྒོ་ནུབ་ཏུ་དགོད་པ་དང༌། ཤར་དུ་གདན་གསུམ་ལྗང་ཁུའི་ལྟེ་བ་
ལ་ཆོས་ འབྱུང་ངམ། སྣ་ ཚོགས་རྡོ་རྗེ་དང༌། གོས་ཟུང་ལ་སོགས་པའི་མཆོད་ རྫས་ དང་ །
སློབ་དཔོན་གྱི་གོས་ལྗང་ཁུ་དང་། ཨུ་དུམ་བཱ་རའི་ཕུར་བུ་དང་། ལྷ་ཁང་ནས་བླངས་པའི་མེ་
དང་། ཙན་དན་ནམ་ཨ་ཀ་རུའམ་ཐང་ཤིང་ལ་སོགས་པ་དྲི་བཟང་པོའི་ཤིང་ངམ། འོ་མ་
ཅན་གྱི་བུད་ཤིང་དང་། མེ་ལྷའི་ཕྱག་མཚན་དང་། མེ་ལྷ་ཤར་དང་། སློབ་དཔོན་ནུབ་ཏུ་
ཕྱོགས་ པ་དང་། གནས་ཁང་ གཅིག་ ཏུ་ དཀྱིལ་ འཁོར་ དང་ དུས་ མཉམ་ མི་ རུང་ བ་ དང་།
བསོད་ནམས་ཀྱི་དོན་དུ་དམིགས་པ་དང་། སའི་སྙིང་པོར་རིན་པོ་ཆེ་ལྔ་གཞུག་པ་སྟེ། དེ་
རྣམས་གཉིས་ཀ་ལ་མཚུངས་པར་བྱའོ། །
འདི་ གཉིས་ ལ་ མི་ མཐུན་པའི་ཁྱད་པར་ནི། དུས་དང་། ཐབ་ཀྱི་དབྱིབས་དང་། ཚད་
རྣམས་དང་། གདན་གསུམ་གྱི་ཚད་དང༌། མཐའ་བསྐོར་བའི་དབྱིབས་དང་། མཆོད་ཡོན་
གྱི་སྣོད་དང་། བསྲེག་རྫས་དང༌། འདུག་སྟངས་དང༌། གཟའི་དག་པ་དང༌། ཁྱིམ་བདག་གི་
མེའི་ལྕེ་ལ་འབུལ་བ་དང་། སྨོན་ལམ་གྱི་ཁྱད་པར་ཏེ། འདི་རྣམས་ནི་མི་མཚུངས་པ་ཉིད་དུ་
ངེས་པར་བྱ་དགོས་སོ། །
ཞི་བ་གཉིས་ལ་མཐུན་པ་ནི། སྔར་ཐུན་མོར་དུ་མཚུངས་པར་བསྟན་པ་དེ་རྣམས་ཀྱི་
སྟེང་དུ། ཐབ་ཀྱི་དབྱིབས་ཟླུམ་པོ་དང༌། གདན་གསུམ་གྱི་མཐའ་བསྐོར་བའི་དབྱིབས་ཟླུམ་
པོ་དང་། མཆོད་ཡོན་གྱི་སྣོད་ཤེལ་ལས་བྱས་པ་དང༌། འོ་མ་དང་འབྲས་ཟན་གྱི་ཞལ་ཟས་
དང་། དུར་བ་འོ་མས་སྦགས་པའི་བསྲེག་རྫས་དང་། སྤྱི་དང་ཁྱད་པར་གྱི་དུས་དང་། འདུག་
554

ཀུན་མཁྱེན་རྟོན་པ་བཞི་ལྡན།
པོད་དགུ་པ།
ཞི་རྒྱས་ཀྱི་སྦྱིན་སྲེག་བཞིའི་སྤྱི་ཆིངས་ནོར་བུ་ཆུ་དྭངས།
སྟངས་དཀྱིལ་ཀྲུང་དང༌། ཁྱིམ་བདག་གི་མེའི་ཟླ་བའི་ལྟེ་ལ་འབུལ་བ་སྟེ། འདི་རྣམས་ནི་
གཉི་ག་ལ་མཚུངས་པར་བྱའོ། །
འདི་གཉིས་ ལ་ མི་མཐུན་ པའི་ཁྱད་པར་ནི། ཁམས་དང་། རིགས་དང་། ཕྱོགས་དང་།
ཐབ་ ཀྱི་ ཚད་ དང་། ཁ་དོག་དང་། རེ་ཁཱའི་དཀྱིལ་འཁོར་གཉིས་ཡོད་མེད་དང་། ནང་དུ་
སྤངས་ཆུང་དང་ལྷ་སྣུམ་ལ་སོགས་པ་ཡོད་མེད་དང་། ནང་གི་པད་མ་མང་ཉུང་དང་། པད་
མའི་ཚད་ཆེ་ཆུང་དང་། དབུས་དང་ཁ་ཁྱེར་གྱི་མཚན་མ་དང་། ཕྱི་རོལ་ཕྱོགས་མདོག་ལ་
གང་འགྲེམས་དང༌། སྒོ་དང་སློབ་དཔོན་གྱི་གདན་དགོད་ཕྱོགས་དང་། གདན་གསུམ་གྱི་
མདོག་དང་མཚན་མ་དང༌། ཕུར་བུ་དང་། མེ་དང་། བུད་ཤིང་དང་། མེ་ལྷའི་སྐུ་མདོག་ཕྱག་
མཚན་དང་། གཟའི་དག་པ་དང་། སློབ་དཔོན་དང་མེ་ལྷའི་ཞལ་སྟོན་ཕྱོགས་དང་། གནས་
ཁང་གཅིག་ཏུ་དཀྱིལ་འཁོར་དང་དུས་མཉམ་རུང་མི་རུང་དང་། ས་ཆོག་གི་དུས་ན་དྲི་རོ་ངེས་
པའི་ཆུས་ བྲན་མི་བྲན་དང༌། · སའི་སྙིང་པོར་གང་གཞུག་དང༌། གང་གི་དོན་དུ་དམིགས་
པའི་བསམ་གཏན་དང༌། དེའི་སེམས་བསྐྱེད་སྨོན་ལམ་གྱི་ཁྱད་པར་ཏེ། འདི་རྣམས་ནི་མི་
མཚུངས་པ་ཉིད་དུ་ངེས་པར་བྱ་དགོས་སོ། །
རྒྱས་པ་གཉིས་ལ་མཐུན་པ་ནི། སྔར་ཐུན་མོང་དུ་མཚུངས་པར་བསྟན་པ་དེ་རྣམས་ཀྱི་
སྟེང་དུ། ཐབ་ཀྱི་དབྱིབས་གྲུ་བཞི་དང་། གདན་གསུམ་གྱི་མཐའ་བསྐོར་བའི་དབྱིབས་གྲུ་
བཞི་དང་། མཆོད་ཡོན་གྱི་སྣོད་དངུལ་ལས་བྱས་པ་དང༌། ཞོ་དང་འབྲས་ཟན་གྱི་ཞལ་ཟས་
དང་། འབྲུ་ལྔ་མར་གྱིས་སྦགས་པའི་བསྲེག་རྫས་དང་། སྤྱི་དང་ཁྱད་པར་ཀྱི་དུས་དང་། རྡོ་
རྗེ་གདན་གྱི་ འདུག་སྟངས་དང་། ཁྱིམ་བདག་གི་མེའི་ཉི་མའི་ལྕེ་ལ་འབུལ་བ་སྟེ། འདི་
རྣམས་གཉིས་ཀ་ལ་མཚུངས་པར་བྱའོ། །
འདི་གཉིས་ལ་མི་མཐུན་པའི་ཁྱད་པར་ནི། ཁམས་དང་། རིགས་དང་། ཕྱོགས་དང་།
555

ཇོ་ནང་དཔེ་ཚོགས།
སྤྱིའི་དེབ་ཞེ་གཉིས་པ།
ཐབ་ཀྱི་ཚད་དང་། ཁ་དོག་དང་། རེ་ཁཱའི་དཀྱིལ་འཁོར་གཉིས་ཡོད་མེད་དང་། ནང་དུ་སྤངས་
ཆུང་དང་ ལྷ་སྣམ་ལ་སོགས་པ་ཡོད་མེད་དང་། ནང་དུ་པད་མ་མང་ཉུང་དང༌། པད་མའི་
ཚད་ཆེ་ཆུང་དང་། བུམ་པ་བརྒྱད་དང་། མཚན་མ་བཞི་ཡོད་མེད་དང་། དབུས་དང་ཁ་ཁྱེར་
གྱི་མཚན་མ་དང་། ཕྱི་རོལ་ཕྱོགས་མདོག་ལ་གང་འགྲེམས་དང་། སྒོ་དང་སློབ་དཔོན་གྱི་
གདན་དགོད་ཕྱོགས་དང་། གདན་གསུམ་གྱི་རྒྱ་དང་མདོག་དང་མཚན་མ་དང་། ཕུར་བུ་དང་།
མེ་དང༌། བུད་ཤིང་དང༌། མེ་ལྷའི་སྐུ་མདོག་ཕྱག་མཚན་དང་། གཟའི་དག་པ་དང་། སློབ་
དཔོན་དང་མེ་ལྷའི་ཞལ་སྟོན་ཕྱོགས་དང་། གནས་ཁང་གཅིག་ཏུ་དཀྱིལ་འཁོར་དང་དུས་
མཉམ་རུང་མི་རུང་དང་། ས་ཆོག་གི་ཚེ་དྲི་རོ་ངེས་པའི་ཆུས་བྲན་མི་བྲན་དང་། སའི་སྙིང་པོར་
གང་གཞུག་དང་། གང་གི་དོན་དུ་དམིགས་པའི་བསམ་གཏན་དང་། དེའི་སེམས་བསྐྱེད་
སྨོན་ལམ་གྱི་ཁྱད་པར་ཏེ། འདི་རྣམས་ནི་མི་མཚུངས་པ་ཉིད་དུ་ངེས་པར་བྱ་དགོས་སོ། །
འདི་འདྲའི་ཚུལ་ལ་མ་རྨོངས་ན། །ཞི་རྒྱས་ལས་ནི་སོ་སོ་དང༌། །ལས་ཀུན་པ་ཡི་ཞི་
རྒྱས་ཀྱི། །སྦྱིན་སྲེག་ཚུལ་ལ་རྨོངས་མི་འགྱུར། །ཚུལ་འདི་ལེགས་པར་མ་རྟོགས་པས། འཁྲུལ་
བ་སྣ་ཚོགས་སྨྲ་བ་མཐོང་། །དེ་དག་སངས་རྒྱས་བསྟན་ལ་གནོད། །དེ་ཕྱིར་བདག་གི་སངས་
རྒྱས་ཀྱི། །བསྟན་པའི་བྱི་དོར་ལ་བསམས་ནས། །ནོར་བུ་ཆུ་དྭངས་ལྟ་བུ་ཡི། །མན་ངག་ཁྱད་
འཕགས་འདི་འདྲ་བཀོད། །དགེ་བས་འགྲོ་ཀུན་ཀུན་མཁྱེན་ཤོག །ཅེས་པ་འདི་ཡང་རྒྱལ་
ཁམས་པ་རྟོན་པ་བཞི་ལྡན་གྱིས་བཀོད་པའོ།། །།འདིས་ཀྱང་སེམས་ཅན་ཐམས་ཅད་
ལ་ཕན་ཐོགས་པར་གྱུར་ཅིག། །། མངྒ་ལཾ། བྷ་ཝན་ཏུ། ཤུབྷཾ།
(མ་དཔེ་ནི་འཛམ་ཐང་པར་མ་ཁོ་ན་ཡིན།}
556

ཀུན་མཁྱེན་རྟོན་
པོད་དགུ་པ།
ན་པ་བཞི་ལྡན།
ཡེ་ཤེས་མེ་ལ་མཆོད་པ་འབུལ་བ།